क्रिकेट खिलाड़ी युवराज सिंह के पिता योगराज सिंह समेत पांच अन्य लोगों पर पुलिस ने धोखाधड़ी का मामला दर्ज किया है। पंचकुल जिला स्थित आर्थिक अपराध शाखा ने पूर्व क्रिकेट खिलाड़ी योगराज समेत उनके अन्य पांच संबंधियों पर संपत्ति को लेकर धोखाधड़ी के आरोप में मामला दर्ज किया है। पुलिस अधीक्षक संदीप खिरवैर ने कहा कि अभी तक इस मामले में किसी की गिरफ्तारी नहीं की गई है। पंकज महाजन नामक एक व्यक्ित ने योगराज सिंह, उनकी दूसरी पत्नी नीना, सास गुरमीत कौर और उनकी तीन सालियों पर घर खरीद के मामले में धोखाधड़ी करने का आरोप लगाया था। पंकज के अनुसार उसने पंचकुला के सेक्टर 12 में एक घर खरीदने के लिए इन सभी को 46 लाख रुपये दिए थे। इस सौदे की अगली किश्त के रूप में पिछले साल दिसंबर में जब पंकज इन्हें लाख रुपये देने के लिए गया तो वे इसे लेने के लिए तैयार नहंी हुए और संपत्ति के हस्तांतरण करने से भी मुकर गए थे। पंकज ने आरोप लगाया कि योगराज समेत अन्य पहले दिए 46 लाख रुपये लौटाने के लिए भी तैयार नहीं हुए। अपराध शाखा इस पूरे मामले की जांच कर रहा है।